Flutningalandið Ísland var yfirskrift ráðstefnu sem Sjávarklasinn stóð fyrir og var fjallað um spurninguna hvernig byggja eigi upp flutningakerfið á Íslandi . Ólöf Nordal innanríkisráðherra flutti ávarp í upphafi fundar og sagði meðal annars að flutningar snertu alla innviði þjóðfélagsins og að það væri fyrirferðarmikill málaflokkur í innanríkisráðuneytinu . Flutninga - og samgöngukerfið væri ein heild og grundvallarforsenda búsetugæða og öflugs atvinnulífs . Ólöf Nordal innanríkisráðherra flutti ávarp við upphaf ráðstefnunnar um flutningalandið Ísland . Á ráðstefnu Sjávarklasans fluttu innlendir og erlendir sérfræðingar erindi um hin ýmsu svið flutninga , um innviði , atvinnulíf og útflutning og ræddu spurninguna hvernig byggja eigi upp flutningakerfið á Íslandi . Fjallað var um tækifærin í sjávarútvegi með öflugu flutninganeti , um þróun fiskvinnslu og fiskflutninga um landið á síðustu áratugum og um dreifingu og flutninga frá Akureyri . Einnig um flugvelli og matvælaframleiðslu framtíðar , hvort flutningakerfið væri tilbúið . Ólöf Nordal innanríkisráðherra sagði samgönguáætlun hverju sinni vera aðal stefnuskrá stjórnvalda , leiðarvísi og landakort . ,, Þar á ég bæði við framkvæmdaáætlunina til fjögurra ára og síðan hina viðamiklu 12 ára áætlun þar sem lagðar eru megin línur . Þessi stefnumörkun á sér stað yfir langan tíma og sker mörg kjörtímabil í lífi stjórnmálamannsins . Það er af hinu góða þegar um slíka grundvallarstefnumótun er að ræða fyrir landsmenn alla . Stefnt er að því að leggja þessar áætlanir fyrir Alþingi nú í haust og eru lokadrög þeirra nú í vinnslu eftir að umsagnartíma fyrir umhverfismat tólf ára samgönguáætlunarinnar lýkur sem verður á næstu vikum . “ Þá sagði ráðherra aðal áherslur vera þessar : Að samgöngukerfið þjóni íbúum og atvinnulífi með skilvirkum hætti , að bæta öryggi , að auka hlut vistvænna orkugjafa og að einkaaðilar komi að uppbyggingu og rekstri mannvirkja sem hún sagði eitt brýnasta úrlausnarefnið á þessu sviði . Þá fjallaði ráðherra um flugvelli , siglingar og vegakerfið og sagði ljóst að mikil þörf væri á fjárfestingu innviða á þessum sviðum á næstu árum . Í lokin ræddi hún norðurslóðir og siglingaleiðina milli Asíu og Evrópu og sagði mikilvægt að fylgjast með allri þróun á þeim sviðum . Gæta yrði þess að menn misstu ekki af neinum tækifærum ef þau væru raunhæf fyrir innviði landsins eða þjónustu .